जेट एयरवेज के पूर्व प्रमोटर नरेश गोयल के ठिकानों पर ED ने की छापेमारी, मनी लॉन्ड्रिंग का केस किया दर्ज
Breaking News Headlines Today, Pictures, Videos and More From Dainik Bhaskar (दैनिक भास्कर), narendra modi, rahul gandhi, amit shah, priyanka gandhi
जेट एयरवेज के पूर्व प्रमोटर नरेश गोयल और उनके साथियों के ठिकानों पर बुधवार को प्रवर्तन निदेशालय (ED) ने छापेमारी की है। न्यूज एजेंसी ANI ने सूत्रों के हवाले से बताया है कि ED ने दिल्ली और मुंबई सहित कई जगहों पर कार्रवाई की है।
इसके साथ ही केंद्रीय जांच एजेंसी ने नरेश गोयल के खिलाफ मनी लॉन्ड्रिंग का एक नया मामला भी दर्ज किया है।
आज की अन्य प्रमुख खबरें...
रेसलर सुशील कुमार को मिली एक हफ्ते की जमानत, घुटने की सर्जरी करवाएंगे
जूनियर पहलवान सागर धनखड़ की हत्या के मामले में जेल में बंद सुशील कुमार को जमानत मिल गई है। दिल्ली की रोहिणी कोर्ट ने पहलवान सुशील कुमार को घुटने की सर्जरी के लिए मेडिकल आधार पर एक हफ्ते की अंतरिम जमानत दी है।
इस दौरान दो सुरक्षा कर्मी 24 घंटे उनके साथ मौजूद रहेंगे। कोर्ट ने उन्हें 23 जुलाई से 30 जुलाई तक के लिए 1 लाख के निजी बॉन्ड और दो जमानती के आधार पर रिहा करने के निर्देश दिए हैं।
कर्नाटक विधानसभा से दस भाजपा विधायक सस्पेंड, भाजपा JDS ने स्पीकर के खिलाफ रखा नो कॉन्फिडेंस मोशन
कर्नाटक विधानसभा से बुधवार को 10 भाजपा विधायकों को शेष सत्र के लिए सस्पेंड कर दिया गया। ये लोग बेंगलुरु में मंगलवार को विपक्षी दलों के बैठक के दौरान IAS अफसरों की ड्यूटी लगाने का विरोध करते हुए हंगामा रहे थे। ​​​​​इन विधायकों ने उपसभापति रुद्रप्पा लमानी पर कागज भी फेंके।
भाजपा JDS ने स्पीकर के खिलाफ नो कॉन्फिडेंस मोशन रखा है। वहीं विधानसभा के बाहर हंगामा करने पर पुलिस ने कर्नाटक के पूर्व मुख्यमंत्री बसवराज बोम्मई और अन्य प्रदर्शनकारियों को हिरासत में लिया है। पूरी खबर पढ़ें...
जम्मू-पठानकोट नेशनल हाईवे पर सांबा के पास संदिग्ध बैग मिला, पुलिस और सेना के जवान मौके पर पहुंचे
जम्मू-पठानकोट नेशनल हाईवे पर सांबा के पास बुधवार को एक संदिग्ध बैग मिला है। पुलिस ने बताया कि मौके पर पुलिस और सेना मौजूद हैं।
पद्मावती एक्सप्रेस का डिब्बा पटरी से उतरा, तिरुपति रेलवे स्टेशन की घटना
आंध्र प्रदेश में बुधवार को पद्मावती एक्सप्रेस का एक डिब्बा तिरूपति रेलवे स्टेशन पर पटरी से उतर गया।डिब्बे में कोई यात्री सवार नहीं था। घटना तब हुई जब डिब्बों को ट्रेन से जोड़ा जा रहा था। रेलवे कर्मचारी डिब्बे को पटरी पर लाने के काम में जुट गए हैं।
सियाचिन ग्लेशियर में सेना के हथियारों के बंकर में आग लगी; अफसर शहीद, 6 जवान झुलसे
सियाचिन ग्लेशियर पर बुधवार सुबह करीब साढ़े तीन बजे फाइबर ग्लास बंकर में आग लगने से सेना के एक अफसर शहीद हो गए। हादसे में 6 जवान झुलस गए हैं। 3 घायलों को इमरजेंसी मेडिकल ट्रीटमेंट के लिए चंडीगढ़ लाया गया है। घटना सालटोरो रिजन में हुई है।
सूत्रों के मुताबिक, सेना के गोला-बारूद बंकर में शॉर्ट सर्किट से ये आग लगी। इसके बाद आग कई टेंट में फैल गई। सेना ने इसे हादसा बताया है। पढ़ें पूरी खबर...
तीस्ता सीतलवाड़ को सुप्रीम कोर्ट से रेगुलर जमानत मिली, कहा-दंगों के गवाहों को प्रभावित न करें 
सुप्रीम कोर्ट ने बुधवार को सामाजिक कार्यकर्ता तीस्ता सीतलवाड़ को नियमित जमानत दे दी।तीस्ता पर गोधरा कांड के बाद हुए दंगों से जुड़े मामलों में फर्जी दस्तावेज बनाने और गवाह गढ़ने का आरोप है। इस मामले में सुप्रीम कोर्ट ने कहा कि चूंकि आरोप पत्र दायर किया जा चुका है और हिरासत में पूछताछ पूरी हो चुकी है, इसलिए जमानत दी जानी चाहिए। पढ़े पूरी खबर...
शिवसेना (UTB) चीफ उद्धव ठाकरे ने महाराष्ट्र के उपमुख्यमंत्री अजित पवार से मुलाकात की
शिवसेना (UTB) चीफ उद्धव ठाकरे ने बुधवार को महाराष्ट्र के उपमुख्यमंत्री अजित पवार से मुलाकात की। ठाकरे ने अजित से कहा -उम्मीद है वह लोगों के लिए सही काम करेंगे। मुलाकात के दौरान उद्धव के बेटे आदित्य ठाकरे भी मौजूद थे।
अमृतपाल की पत्नी किरणदीप को दिल्ली एयरपोर्ट पर रोका गया, UK जा रही थीं; इमिग्रेशन अधिकारी पूछताछ कर रहे
वारिस पंजाब दे चीफ अमृतपाल सिंह की पत्नी किरणदीप कौर को दिल्ली इंटरनेशनल एयरपोर्ट पर इमिग्रेशन अधिकारियों ने रोक लिया है। किरणदीप कौर UK जाने के लिए फ्लाइट लेने पहुंची थी। टीम उससे पूछताछ कर रही है।
इससे पहले किरणदीप को अमृतसर एयरपोर्ट पर भी रोका गया था। 3 घंटे की पूछताछ के बाद उन्हें घर भेज दिया गया था। पढ़ें पूरी खबर...
केंद्र सरकार ने इंटरनेशनल ट्रैवलर्स के लिए कोविड गाइडलाइन में ढील दी
केंद्र सरकार ने भारत आने वाले इंटरनेशनल ट्रैवलर्स के लिए कोविड गाइडलाइन में ढील दी है। अब तक भारत आने वाले इंटरनेशनल ट्रैवलर्स में से 2% लोगों का RT-PCR टेस्ट करना जरूरी होता था। 20 जुलाई से यह अनिवार्यता खत्म हो जाएगी। हालांकि, एयरलाइन्स और यात्रियों को कोविड-19 प्रोटोकॉल का पालन करना होगा।
उत्तराखंड के नमामि गंगे प्रोजेक्ट में हादसा, करंट लगने से 10 से ज्यादा लोगों की मौत
उत्तराखंड में बुधवार को बड़ा हादसा हो गया। न्यूज एजेंसी ANI के मुताबिक, चमोली में ट्रांसफार्मर ब्लास्ट में 10 लोगों की मौत हो गई है। कई लोग घायल हैं। ब्लास्ट अलकनंदा नदी के पास हुआ। इसके बाद वहां करंट उतर आया। कई लोग इसकी चपेट में आ गए।
उत्तराखंड के DGP अशोक कुमार ने बताया कि अब तक 10 लोगों की मौत की सूचना मिली है। मृतकों में एक पीपलकोटी का आउट पोस्ट इंचार्ज भी शामिल है। पूरी खबर पढ़ें...
कर्नाटक में पकड़े गए 5 संदिग्ध आतंकवादी, बेंगलुरु में धमाका करने का बना रहे थे प्लान
सेंट्रल क्राइम ब्रांच (CCB) ने बुधवार को बेंगलुरु से 5 संदिग्ध आतंकियों को गिरफ्तार किया है। उनकी पहचान सैयद सुहेल, उमर, जनिद, मुदासिर और जाहिद के रूप में की गई है।
टीम ने बेंगलुरु में धमाका करने की योजना बनाई थी। ये पांचों 2017 के एक हत्या मामले में आरोपी थे और परप्पाना अग्रहारा सेंट्रल जेल में थे जहां वे आतंकवादियों के संपर्क में आए। CCB ने आतंकियों के पास से 4 वॉकी-टॉकी, 7 देशी पिस्तौल, 42 जिंदा गोलियां, 2 खंजर, 2 सैटेलाइट फोन और 4 ग्रेनेड बरामद किए गए। पूरी खबर पढ़ें...
पुणे में बाइक चोरी करते पकड़े गए दो संदिग्ध आतंकी, NIA ने रखा था 5 लाख रुपए का इनाम
महाराष्ट्र के पुणे में दो संदिग्ध आतंकियों को बाइक चोरी करते हुए पकड़ा गया है। दोनों पर NIA ने 5-5 लाख रुपए का इनाम घोषित किया हुआ था। दोनों पर आतंकवादी गतिविधियों में शामिल होने के आरोप हैं।
पुणे पुलिस और महाराष्ट्र ATS दोनों संदिग्धों से पूछताछ कर रही है। पुलिस के मुताबिक, मंगलवार तड़के सुबह 3 लोग एक बाइक चुराने की कोशिश कर रहे थे। पुलिस ने उन्हें रंगे हाथों पकड़ लिया। चेकिंग के दौरान एक आरोपी भाग निकला। बाकी दोनों की पहचान इमरान खान और युनुस साकी के रूप में हुई है। दोनों से एक जिंदा कारतूस, चार मोबाइल फोन और एक लैपटॉप बरामद किया गया है। पूरी खबर पढ़ें...
त्रिपुरा के CPIM विधायक सैमसुल हक का हार्ट अटैक से निधन
त्रिपुरा में 67 साल के CPIM विधायक सैमसुल हक का जीबीपी अस्पताल में मंगलवार देर रात निधन हो गया। वे बॉक्सनगर विधानसभा क्षेत्र से विधायक थे। बताया जा रहा है कि उनका निधन दिल का दौरा पड़ने से हुआ है। 2023 के त्रिपुरा विधानसभा चुनाव में वे पहली विधायक बने थे।
पाकिस्तान के पेशावर में सुरक्षाबलों के वाहन के पास विस्फोट, 8 घायल
पाकिस्तान के पेशावर में मंगलवार को सुरक्षाबलों के वाहन के पास धमाके हुआ। इस धमाके में 8 लोगों के घायल होने की जानकारी है। शुरुआती जांच में पता चला है कि ये एक आत्मघाती हमला है। सुरक्षाबलों ने पूरे इलाके को घेर लिया है और मामले में आगे की जांच कर रहा है।
जम्मू-कश्मीर में महाराष्ट्र के 2 मजदूरों पर आतंकी हमला, एक हफ्ते के अंदर दूसरा हमला
जम्मू-कश्मीर के अनंतनाग जिले में आतंकवादियों ने दो गैर-स्थानीय लोगों को गोली मार दी। दोनों को अस्पताल में भर्ती करवाया गया है, जहां उनकी हालत स्थिर बताई जा रही है। सुरक्षाबलों ने फिलहाल इलाके की घेराबंदी कर दी है।
शुरुआती मीडिया रिपोर्ट्स के मुताबिक, दोनों घायल महाराष्ट्र के रहने वाले हैं और एक ज्वेलरी शॉप पर काम करते हैं। घायलों की पहचान अक्षय और सौरव के रूप में हुई है। इस हमले की जिम्मेदारी आतंकी संगठन द रेजिस्टेंस फ्रंट (TRF) के मुखपत्र कश्मीर फाइट ने ली है। बाहरी लोगों पर एक हफ्ते के अंदर यह दूसरा हमला है। पूरी खबर पढ़ें ...
शिमला के रेस्टोरेंट में ब्लॉस्ट से एक कारोबारी की मौत, 11 घायल 
हिमाचल प्रदेश के शिमला में एक रेस्टोरेंट में ब्लॉस्ट होने से एक कारोबारी की मौत हो गई। हादसे में 11 लोग घायल हुए हैं, जिनका इलाज जारी है। धमाके के बाद ऊपर वाली मंजिल में चल रही चार-पांच दुकानों को भी नुकसान हुआ। पुलिस आग लगने के कारणों का पता करने की कोशिश कर रही है।